ONS WY ONSSELF AAN CHRISTUS TOE

(VONKK 158)

(Melodie *van Lied 524*)

1

Ons wy onsself aan Christus toe,

aan Hom – ons Redder, Heer.

Laat Hy ons lof en eer ontvang,

die Koning wat regeer.

Hy het ons met sy bloed gekoop

en maak van ons sy kerk.

Ons wil Hom met ons gawes dien,

met blydskap vir Hom werk.

2

Sy liefde, so oneindig groot,

laat ons eerbiedig buig.

Dit dring ons na die wêreld toe,

waar ons sal moet getuig.

Laat ons, gehoorsaam aan sy Woord,

ook dáár betrokke raak,

met omgee en deur diensbaarheid,

sy liefde sigbaar maak.

3

Kom open U ons oë, Heer,

vir ander in hul nood.

Maak ons, soos U, barmhartig, Heer,

waar mense vra om brood.

Maar laat ons tog dié nood besef

wat in hul harte leef.

Deur U alleen, die Middelaar,

word sondeskuld vergeef.